b'\n_START_ARTICLE_\nDaniel J. Danielsen\n_START_PARAGRAPH_\nDaniel Jacob Danielsen (f\xc3\xb8dt 15. juni 1871 i K\xc3\xb8benhavn, d\xc3\xb8d 16. oktober 1916 i T\xc3\xb3rshavn) var en f\xc3\xa6r\xc3\xb8sk mission\xc3\xa6r og pr\xc3\xa6dikant. Han var mission\xc3\xa6r i den belgiske konge Leopold 2.s private koloni Congofristaten 1901\xe2\x80\x9303. Her arbejdede han t\xc3\xa6t sammen med ireren Roger Casement om at dokumentere den belgiske konges administratorers og soldaters overgreb mod de indf\xc3\xb8dte congolesere, og bidrog til etableringen af Congo Reform Association i Storbritannien i 1904._NEWLINE_Danielsen blev f\xc3\xb8dt i K\xc3\xb8benhavn i 1871 af en ung, ugift f\xc3\xa6r\xc3\xb8sk mor, Sigrid Danielsen, som flyttede til K\xc3\xb8benhavn som ung pige. Han fik navnet Ludvig Daniel Jacob Danielsen, hvor Ludvig angives at v\xc3\xa6re hans fars navn. Danielsen kendte aldrig sin far og brugte ikke Ludvig-navnet. P\xc3\xa5 F\xc3\xa6r\xc3\xb8erne blev han kaldt Dollin, som nogle steder p\xc3\xa5 F\xc3\xa6r\xc3\xb8erne er et almindeligt k\xc3\xa6lenavn for drenge og m\xc3\xa6nd der hedder Daniel Jacob eller bare Daniel (D\xc3\xa1njal). Kort tid efter f\xc3\xb8dselen flyttede mor og s\xc3\xb8n tilbage til T\xc3\xb3rshavn, hvor hun i 1874 blev gift._NEWLINE_Han drog til s\xc3\xb8s som 18-\xc3\xa5rig og udannede sig til maskinmester i Skotland. 27 \xc3\xa5r gammel blev han omvendt af Plymouthbr\xc3\xb8drene under et v\xc3\xa6kkelsesm\xc3\xb8de i Glasgow. Han rejste til Congo som mission\xc3\xa6r for Congo Balolo Mission, med base i Bonginda. Han havde s\xc3\xa6rlig ansvaret for driften af missionens hjuldamper Pioneer. I 1903 var han skibsf\xc3\xb8rer, assistent og fotograf for Casement under dennes unders\xc3\xb8gelsesf\xc3\xa6rd langs Congofloden. Efter hjemkomsten til England i 1904 holdt han en serie lysbilledforedrag om forholdene i Congo. I engelske tekster kaldes han Danielson, ikke Danielsen._NEWLINE_I 1904 flyttede han med sin hustru Lina tilbage til F\xc3\xa6r\xc3\xb8erne. Her virkede han som pr\xc3\xa6dikant for den lokale afl\xc3\xa6gger af Plymouthbr\xc3\xb8drene, Br\xc3\xb8\xc3\xb0rasamkoman. Han d\xc3\xb8de i 1916 og blev begravet i kirkeg\xc3\xa5rden i T\xc3\xb3rshavn (Gamli kirkjugar\xc3\xb0ur \xc3\xad Havn). P\xc3\xa5 hans gravsten st\xc3\xa5r: Virka\xc3\xb0i i Congo 1901\xe2\x80\x931903 / Ein \xc3\xb3r\xc3\xa6ddur herma\xc3\xb0ur Harrans - som betyder: Arbejdede i Congo 1901-1903 / En frygtl\xc3\xb8s Herrens soldat. (Herren = Gud)._NEWLINE_I 2014 blev han afbilledet p\xc3\xa5 et f\xc3\xa6r\xc3\xb8sk frim\xc3\xa6rke, og den f\xc3\xa6r\xc3\xb8ske tidligere politiker og fagforeningformand \xc3\x93li Jacobsen har skrevet en bog om Danielsens liv og indsats i Congo.'